雪飛不已戲作長歌
作者：張侃
朝代：宋

paragraphs: 清溪怒號多北風，乞水來自河伯宮。
多應飛雨作寒色，呼吸雲氣鞭癡龍。
冬深萬木凍欲折，那有卉藥成纖洪。
造化小兒一餉戲，鎪瓊鏤玉何其工。
庭前婆娑萬花舞，春意已徧翡翠叢。
可憐世情多冷眼，怨咨竟欲訟天工。
了知妙處不用力，豈爲汝輩眼目供。
明朝晴烏耀燭龍，向之幻景須臾空。